ליליאן ברטו

ביוגרפיה

הוריה של ברטו התגרשו ב-1967 כשהייתה בת שנה, וב-1968 כשהייתה בת שנתיים עלתה עם אמה מוונצואלה. בילדותה שרה במקהלת הילדים "שרונית". בצה"ל שירתה בלהקת פיקוד דרום. ב-1990 סיימה לימודי משחק בבית צבי שם שיחקה בהצגות רבות (ביניהן הקומדייה "אמלי" מאת ז'ורז' פדו ו"הלוויה חורפית" מאת חנוך לוין). עם סיום לימודיה, החלה לשחק בתיאטרון באר שבע.

קריירה בתיאטרון

בתיאטרון הבימה השתתפה בהצגות: "היפוליטוס", "הילד חולם", "נ.ב. החתול שלך מת", "הדה גבלר" ובהצגה "העז או מי זאת סילביה?" לצד מוני מושונוב. בשנת 2007 שיחקה ברטו לצד רמי הויברגר בהצגה "תמונות מחיי נישואין". על תפקיד זה הייתה מועמדת לפרס בטקס "אנשי השנה" בתחום התיאטרון, והוא זיכה אותה בפרס מסקין. בדצמבר 2008 עלתה ההצגה "אוגוסט: מחוז אוסייג'" שם גילמה ברטו תפקיד מרכזי לצידם של גילה אלמגור, אריה מוסקונה, אורי הוכמן, סיון ששון, פיני קידרון ואחרים.
בשנת 2009 שיחקה ברטו בהצגה "בגידה" מאת הרולד פינטר לצידם של מוני מושונוב ואבי קושניר. בשנת 2013 שיחקה את ליזיסטרטה בהצגה "ליזיסטרטה".
בתיאטרון באר שבע השתתפה בהצגות: "באופן יחסי", "אחים לנשק", "כטוב בעיניכם". בתיאטרון הספרייה השתתפה בהצגות: "בודדה באפלה", "הלוויה חורפית", "פאל ג'ואי".
בתיאטרון החאן גילמה את מבקרת האמנות בהצגה "אנה גלקתיה", את המלכה בהצגה "הנסיכה איבון", את איבון בהצגה "נוף ילדות", את מריאנה בהצגה "מידה כנגד מידה", את מאשה בהצגה "השחף", את לילי בהצגה "קריפס", את המלבישה בהצגה "מילה של אהבה" ואת ציונה בהצגה "המלחמה על הבית". על תפקידה בהצגה זו, בבימויו של מיקי גורביץ, זכתה בפרס שחקנית המשנה בטקס פרסי התיאטרון 2003. כמו כן השתתפה בהצגות "האשליה" ו"כנגן המנגן".
בתיאטרון הקאמרי גילמה את נעמי בהצגה "מילאנו".
בתיאטרון בית לסין גילמה את מירה, התפקיד הראשי בהצגה "אהבת מוות" מאת ענת גוב. כמו כן גילמה את אליס בהצגה "השקר" מאת פלוריאן זלר בבימויו של ליאור אשכנזי. 
החל מ-2014 משתתפת לצד מוני מושונוב ודרור קרן ב"אוי, אליאס, אליאס", קברט מערכונים ופזמונים מאת חנוך לוין.

קריירה בטלוויזיה ובקולנוע

השתתפה בסרט "סיפורי תל אביב", ובדרמה "חיה מוגנת". גילמה את בת זוגו של גדי נוימן (אבי קושניר) החל מהעונה החמישית ועד העונה השמינית של הסדרה "החיים זה לא הכל". הופיעה בעונה הראשונה של הסדרה "בטיפול". גילמה את תמי בעונה הראשונה של הסדרה "מסכים".
גילמה את ציפורה בעונה השנייה של הסדרה "איפה אתה חי?".
ברטו גילמה את אשתו של מודי בראון בסדרת הפרסומות של בנק דיסקונט.

קריירת דיבוב

ברטו נטלה חלק בדיבוב של כ-30 סרטים, לרוב תחת פיקוחה של שפרירה זכאי. בין השאר, בין השנים 1989–1990 דיבבה את ליידי ג'יי בסדרת האנימציה "כח המחץ". בין השנים 1990–1991 דיבבה את לונה, פנדורה ובולי בסדרת הטלוויזיה "פיטר פן" ואף שרה את שיר הסיום. ב-1991 דיבבה את פידג'טי הפילה בסרט "דמבו הפיל המעופף"; דיבבה פרח וציפור בסרט אליס בארץ הפלאות, ודיבבה חתולים סיאמיים בסרט "היפהפייה והיחפן". ב-1992 דיבבה את קוראל בסדרת הטלוויזיה היפנית "בת הים הקטנה" ואת בוני בקיטי קט וחומי. ב-1993 החלה לדבב את מומין אמא ואת סנורקה בסדרת הטלוויזיה "המומינים". ב-1995 דיבבה את הברווזה אביגייל בסרט "חתולים בצמרת". ב-1995 דיבבה את דריזלה טרמיין בסרט "סינדרלה". בין השנים 1996–1997 דיבבה את המכשפה מיראז' בסדרת הטלוויזיה "אלאדין". ב-1998 דיבבה את ג'יפסי בסרט הקולנוע "באג לייף". ב-2002 דיבבה את קפטן אמיליה בסרט "כוכב המטמון". ב-2003 השתתפה בדיבוב הסרט "מוצאים את נמו". כמו כן השתתפה בסרטונים קצרים מצוירים של דיסני, שביניהם היא דיבבה את הגרסה המצוירת לילדת הפלא שירלי טמפל בסרטון הקצר של דיסני "כלב החתימות" (שבו דונלד דאק מתחנף ומציק לכוכבי הוליווד).

חיים פרטיים

ברטו הכירה את חנוך לוין בעקבות תפקיד קטן שמילאה במחזה שלו, "הילד חולם" ב-1993, והייתה לבת זוגו. לזוג נולד בן. לאחר פטירתו של לוין, נישאה ברטו לאדריכל מורן פלמוני ולזוג בת.